b'\n_START_ARTICLE_\nAkcenzi\n_START_PARAGRAPH_\nAkcenzi (latinsko accensi, ed. accensvs) so bili lahka pehota v vojski zgodnje Rimske republike. Bili si najrevnej\xc5\xa1i vojaki v legiji, ki si niso mogli privo\xc5\xa1\xc4\x8diti veliko voja\xc5\xa1ke opreme. Oklepov in \xc5\xa1\xc4\x8ditov niso nosili. Njihov obi\xc4\x8dajen polo\xc5\xbeaj je bil v tretji bojni \xc4\x8drti standardne bojne formacije. Bojevali so se v ohlapni formaciji in podpirali te\xc5\xbeje oboro\xc5\xbeene vojake. Med drugo punsko vojno so jih ukinili.\n_START_SECTION_\nZgodovina in razvoj\n_START_PARAGRAPH_\nZdi se, da so nastali iz petega razreda vojske etru\xc5\xa1\xc4\x8danskih kraljev med reformami Marka Furija Kamila. Peti razred so sestavljali nejrevnej\xc5\xa1i vojaki, oboro\xc5\xbeeni s pra\xc4\x8dami in morda majhnimi \xc5\xa1\xc4\x8diti. Delovali so kot spopadniki in nadlegovali nasprotnika._NEWLINE_Rimljani so med samnitskimi vojnami in po katastrofalnem porazu z Galci v bitki pri Aliji spoznali, da so na hribovitem terenu srednje Italije manj\xc5\xa1e in bolj mobilne voja\xc5\xa1ke enote mnogo bolj u\xc4\x8dinkovite kot njihova velika in toga falanga.\n_START_SECTION_\nKamilski sistem\n_START_PARAGRAPH_\nV kamilskem sistemu v 4. in 3. stoletju pr. n. \xc5\xa1t. so bili vojaki razvr\xc5\xa1\xc4\x8deni v razrede glede na njihovo premo\xc5\xbeenjsko stanje. Akcenzi so bili najrevnej\xc5\xa1i. Oboro\xc5\xbeeni so bili s pra\xc4\x8dami, s katerimi so s kamni obstreljevali nasprotnika. Bojevali so se kot spopadniki. Nosili so samo tunike in v\xc4\x8dasih majhne okrogle \xc5\xa1\xc4\x8dite._NEWLINE_V kamilskih legijah je bilo 900 akcenzov, razporejenih v 15 maniplov po 60 mo\xc5\xbe. Vklju\xc4\x8deni so bili v 15 ve\xc4\x8djih enot (ordines), v katerih so bili tudi manipli triarijev in rorarijev. Akcenzi so stali v zadnji vrstici legije. V prvi vrsti so bili hastati, v drugi princepsi, v tretji triariji in v \xc4\x8detrti rorariji. V odprti bitki so bili maniplom hastatom priklju\xc4\x8deni spopadniki (leves), ki so stali pred prvo bojno \xc4\x8drto in z metanjem kopij nadlegovali nasprotnika in krili napredovanje hastatov. \xc4\x8ce hastatom ni uspelo zlomiti nasprotnika, so se umaknili in svoje mesto prepustili princepsom. \xc4\x8ce tudi njim ni uspelo, so pri\xc5\xa1li na vrsto triariji, od katerih je bil odvisen izid bitke. Od tod izhaja tudi rek rem ad triarios redisse \xe2\x80\x93 pri\xc5\xa1lo je do triarijev, se pravi da je stanje kriti\xc4\x8dno._NEWLINE_Konjeniki (equites) so \xc5\xa1\xc4\x8ditili boke in zasledovali be\xc5\xbee\xc4\x8dega nasprotnika. Rorariji in akcenzi so bili najmanj zanesljivi in so se uporabljali kot rezerva za najbolj kriti\xc4\x8dne dele legije.\n_START_SECTION_\nPolibijski sistem\n_START_PARAGRAPH_\nV polibijskem sistemu v 2. stoletju pr. n. \xc5\xa1t. so vlogo spopadnikov prevzeli veliti in akcenzi so bili ukinjeni.'